Sporočilo za javnost  
Slovenski etnografski muzej                          
Ljubljana, 10. maj 2022

**Mednarodni muzejski dan 2022 v SEM  
Mednarodni muzejski dan se letos posveča temi MOČ MUZEJEV**

Slovenski muzeji se pod okriljem ICOM Slovenija tudi letos pridružujemo praznovanju Mednarodnega muzejskega dne, ki vsako leto združuje preko 40.000 muzejskih institucij v več kot 158 državah sveta.

ICOM – Mednarodni muzejski svet je 18. maj kot Mednarodni muzejski dan določil leta 1976 z namenom večje prepoznavnosti muzejev v družbi in njenega razvoja. Letošnje praznovanje Mednarodnega muzejskega dne je uglašeno na temo *Moč muzejev*. Muzeji spodbujajo trajnostni razvoj in širijo znanstvene informacije o okolijskih izzivih. So inovativna igrišča, kjer se razvijajo nove tehnologije. Z zbirkami in programi gradijo skupnost. S podpiranjem demokratičnih vrednot ter zagotavljanjem priložnosti za vseživljenjsko učenje prispevajo pri oblikovanju informirane ter angažirane civilne družbe.

**Slovenski etnografski muzej** je ob Mednarodnem dnevu muzejev pripravil bogat program. S praznovanjem SEM pričenja že 17. maja ter zaključi 19. maja 2022. Prost vstop v muzej bo 18. maja ter na dogodke 17. in 19. maja.

**Osrednja dogodka bosta odprtji razstav:**

* **Torek, 17. maj, ob 11.00:** Odprtje manjše priložnostne razstave **Barvite podobe svetih na steklu** (ob mednarodnem letu stekla)**.**

Razstava predstavlja izbor slik na steklo iz muzejske zbirke SEM, ki trenutno obsega 632 predmetov. Izbor je pričevalen z vidika provenience in motivike slik, dopolnjevale ga bodo predloge za slikanje na steklo.

Razstavo bo odprla **prof. dr. Irena Lazar**, dekanja FHŠ UP. Odprtju bo sledila predstavitev slik na steklo **dr. Bojane Rogelj Škafar**, avtorice in kustosinje zbirk za ljudsko umetnost v SEM.

* **V sredo, 18. maja, ob 12.00 (ploščad pred SEM):** Odprtje skupne panojske razstave državnih muzejev, naslovljene **Skrita moč muzejev**.

V uvodni besedi razstave je v imenu vseh sodelujočih muzejev Ženja Leiler Kos, direktorica Slovenske kinoteke, zapisala: *»Štirinajst slovenskih muzejev nacionalnega pomena hrani v depojih, ki skupaj merijo več kot 16 tisoč m2, prek 2.500.000 muzejskih predmetov in vsaj še toliko fotografij. To gradivo neizbrisljivo priča o naši izjemni in obsežni ustvarjalni, kulturni in družbeni dediščini. In s tem o njeni neprestani možnosti in moči, da nam iz preteklosti pomaga razumeti vsakokratno sedanjost, v kateri živimo.«*

* **Sočasno bo 18. maja ob 12.00 na plo0ščadi pred SEM odprta tudi urbana razstava muzejskih plakatov ICOM Slovenija**, ki bodo na ogled na plakatnih mestih TAM TAM po Sloveniji med 17. in 30. majem 2022. (organizator ICOM Slovenija)

--------------------------------------------------------------

**PROGRAM v SEM**

**Torek, 17. maj**

**11.00** Odprtje priložnostne razstave **Barvite podobe svetih na steklu** (ob mednarodnem letu stekla)

**Sreda, 18. maj  
12.00** Odprtje skupne razstave državnih muzejev **Skrita moč muzejev** ter odprtje urbane razstave muzejskih plakatov slovenskih muzejev **Moč muzejev**. Ploščad SEM. **10.00–18.00 Brezplačni ogled razstav** **SEM**

Občasni razstavi:

* **Ljudska umetnost med domom in svetom: Zbirki SEM in ljudske umetnosti NSK skupine IRWIN.** Razstava, na kateri slovenska ljudska umetnost sreča globalno ljudsko umetnost NSK.
* **Zlata doba Plečnikove arhitekture.** Plečnikova Ljubljana je skozi oči treh fotografov, treh Plečnikovih sodobnikov, predstavljena na več kot 70 fotografijah iz dokumentacije SEM.

Razstavi obiskovalcev:

* **Moj svet.** Razstava o življenjski in poklicni poti prof. dr. Berte Jereb, pionirke otroške onkologije in ustanoviteljice fundacije Mali vitez.
* **Jasna Kralj Pavlovec: jas (in) SEM.** Razstava o osmih projektih pri katerih je Jasna Kralj Pavlovec sodelovala kot oblikovalka ali mentorica v SEM.

 Stalni razstavi:

* [**Med naravo in kulturo**](https://www.etno-muzej.si/sl/stalne-razstave/med-naravo-in-kulturo)**.** Tezaver muzejskih zbirk, - zakladnica slovenske in zunaj evropske dediščine vsakdana in praznika z več kot 3000 razstavljenimi predmeti.
* **Jaz, mi in drugi: podobe mojega sveta.** Razstava posvečena človeku in njegovemu umeščanju v svet.

Za otroke in družine

* **Delavnica Malega mojstra.** Prostor, kjer otroci skupaj s starši osvajajo različna znanja in veščine, predvsem tista, ki so povezana z ročnimi spretnostmi. Ob pripravljenih dejavnostih si lahko otroci ogledajo tudi posnetke slovenskih rokodelcev pri delu.

**Četrtek, 19. maj  
18.00 Rdeča nit: Panj, čebela, med - pripovedovanje pravljic za otroke / 5+**V mesecu maju, ko praznujemo mednarodni dan čebel, vabimo na pravljice, ki posredujejo ljudsko pripovedno izročilo o čebelah in drugih živalih. Pripovedovale bodo pripovedovalke Sonja Kogej Rus, Katarina Nahtigal in Irena Plešivčnik.

\_\_\_\_­­­­­­­­­­­­­­­­­­­­­\_\_\_\_­­­­­­­­­­­­­­­­­­­­­\_\_\_\_­­­­­­­­­­­­­­­­­­­­­\_\_\_\_­­­­­­­­­­­­­­­­­­­­­\_\_\_\_­­­­­­­­­­­­­­­­­­­­­\_\_\_\_­­­­­­­­­­­­­­­­­­­­­\_\_\_\_­­­­­­­­­­­­­­­­­­­­­\_\_\_\_­­­­­­­­­­­­­­­­­­­­­\_\_\_\_­­­­­­­­­­­­­­­­­­­­­\_\_\_\_­­­­­­­­­­­­­­­­­­­­­  
***Kontakt***: mag. Maja Kostric Grubišić, SEM, Služba za komuniciranje, E: [maja.kostric@etno-muzej.si](mailto:maja.kostric@etno-muzej.si), T: 01 3008 710